Id-Dragun jgħaddi l-qawwa tiegħu lill-Bhima U rajt tielgħa mill-baħar Bhima , li kellha għaxart iqrun u sebat irjus, b'għaxar dijademi fuq qrunha u isem midgħi fuq irjusha. Il-Bhima li rajt kienet qisha pantera, riġlejha bħal ta' ors, ħalqha donnu ħalq ta' ljun. Id-Dragun taha l-qawwa tiegħu u t-tron tiegħu u setgħa kbira. Waħda mill-irjus tagħha kienet qisha midruba għall-mewt, imma din il-ġerħa għall-mewt kienet imfejqa. U d-dinja kollha baqgħet mistagħġba bil-Bhima, u nxteħtu jagħtu qima lid-Dragun talli għadda s-setgħa tiegħu lill-Bhima, u qiemu l-Bhima, u qalu: "Min hu bħall-Bhima, u min għandu ħila jitqabad magħha?" U ngħatalha fomm li jgħid kliem ta' kburija u ta' dagħa, u tawha wkoll setgħa biex tħaddimha għal tnejn u erbgħin xahar . U fetħet fommha biex tidgħi kontra Alla, dagħa b'ismu u bil-post fejn jgħammar, b'dawk li jgħammru fis-sema. U ngħatalha li tagħmel gwerra lill-qaddisin u tegħlibhom; tawha wkoll setgħa fuq kull tribù u kull poplu, kull ilsien u kull ġens. U nxteħtu jqimuha dawk kollha li jgħammru fuq l-art, li sa mit-twaqqif tad-dinja isimhom mhuwiex imniżżel fil-ktieb tal-ħajja tal-Ħaruf il-maqtul. Ħa jisma' min għandu widnejn: Min għandu jinqabad ilsir, fil-jasar imur; u min għandu jmut bis-sejf, bis-sejf imut . F'dan qiegħed is-sabar u l-fidi tal-qaddisin. Il-qaddejja l-ħżiena tal-Bhima Imbagħad rajt tielgħa mill-art bhima oħra, li kellha żewġt iqrun bħal ta' ħaruf, u kienet titkellem bħal dragun. Hija tħaddem is-setgħa kollha tal-Bhima quddiemha stess, u ġġiegħel l-art u 'l dawk li jgħammru fiha jinxteħtu jqimu l-Bhima ta' qabel, li l-ġerħa tagħha għall-mewt kienet tfejqet. U hija tagħmel sinjali kbar, hekk li saħansitra tniżżel nar mis-sema fuq l-art quddiem il-bnedmin. U tawha s-setgħa li tagħmel is-sinjali quddiem il-Bhima u bihom hija tqarraq bin-nies tal-art, u tgħidilhom isawru xbieha lill-Bhima li kienet qalgħet id-daqqa ta' sejf u baqgħet ħajja. U tawha wkoll is-setgħa li tagħti spirtu ta' ħajja lix-xbieha tal-Bhima biex hi wkoll titkellem u twassal għall-mewt lil min ma jinxteħetx iqim ix-xbieha tal-Bhima. Hija ġġiegħel lil kulħadd, iż-żgħar u l-kbar, l-għonja u l-foqra, il-ħielsa u l-ilsiera, kulħadd issirlu marka fuq idu l-leminija jew fuq ġbinu, biex ħadd ma jkun jista' jixtri jew ibigħ jekk ma jkollux fuqu l-marka ta' isem il-Bhima jew tan-numru ta' isimha. Hawn qiegħed l-għerf: min għandu moħħu, ħa jobsor x'inhu n-numru tal-Bhima, għax numru ta' bniedem hu. U n-numru tagħha hu sitt mija u sitta u sittin .